Gianluigi Lentini

Gianluigi Lentini (Carmagnòla, 27 mars  1969) a l'é 'n fotbaleur piemontèis che a gieuga ant ël sénter dël camp. Soa mèj qualità a l'é sempre stàita la rapidità con el balon tacà al pé an partend da na binda dël camp.

 Cariera 

Chërsù ant la squadra dij giovo dël Turin a l'é ruvà an prima squadra dël 1990-91 quand l'antreneur a l'era Eugenio Fascetti e la squadra a giugava an Serie B. Dòp che a l'ha fàit na stagion a l'Ancona a l'é andàit torna al Tòr che a costa mira a l'era antrenà da Emiliano Mondonico. Dël 1991-92 con ij granata a l'é ruvà a la final ëd la Copa UEFA e a l'é 'dcò ruvà al ters pòst ëd la classificassion an Serie A.

Ant l'istà dël 1992 Milan e Juventus a l'han fàit na bataja për caté 'l giugador che a l'ha fin a l'é stàit vendù al Milan për 18,5 miliard ëd lire (gifra recòrd për coj ani-lì). Cost fàit a l'avìa provocà ëd batibeuj ant ël sénter ëd Turin.

Ël prim ann an ross e nèir a l'é bon, peui ant l'agost 1993, an tornand a ca da na partìa da amis giugà a Génoa, a patiss n'assident con soa vitura e a l'é salvasse për miràcol (a andasìa a 200 km a l'ora).

A l'ha ancaminà torna a giughé a la fin dël campionà 1993-94.

Dël 1996 a l'é passà a l'Atalanta anté che a l'ha giugà 31 partìe an marcand 4 grije e an fasend fé a la squadra nèira e asura un gran campionà 'dcò mersì a l'agiut ëd campion coma Filippo Inzaghi e Domenico Morfeo.

Dël 1998-99 a l'é passà al Turin e a l'é amportant për la promossion granata an Serie A. Dël 2000 a l'é mudasse a Cosensa an Serie B, andoa a l'é restà 'dcò dòp la declassasion dla società da la Serie B a l'Ecelensa; për sòn a l'é motobin amà dai tifos calabrèis.

Dël 2004 a l'é andàit a giughé al Canèj, cita squadra piemontèisa dl'Ecelensa, ansema a l'amis Diego Fuser.

Da la stagion 2008-09 a gieuga sempre ansema a Diego Fuser ant la Savijanèisa an Promossion.

Selession italian-a

Gianluigi Lentini a l'é butasse 13 vire la maja dla selession italian-a. A l'ha giugà soa prima partìa ai 13 ëd fërvé dël 1991 quand a giugava ancora al Tòr. A l'ha 'dcò giugà doe vire con l'Under 21 (la prima dël 1989).

Lentini, Gianluigi